कहिमा , डिसेम्बर 29 : संबिजिरनि आयेन बादियै नागालैन्ड हादोसायाव थानाय मोन 6 गुबुन गुबुन नागा हारिनि आफादफोरजों दाफुंजानाय इस्टान नागालेन्ड पिपल्स अर्गेनायजेसन ( ENPO ) नि दाबि बादियै नागालेन्ड हादोरसानि सिङाव आलादा राज्योनि दाबिनि सायाव सावराज्लायगोन होन्ना मिरु सरकारा खोथा होयो । थांनाय दानाव मिरु सरकारनि स्पेसियेल सेक्रेटारिनि दैदेन्नायाव ENPO , नागालेन्ड सरकार आरो मिरु सरकारनि नखर ( MHA ) बिफान्नि गेजेराव थाम खनायारि सावराज्लायदोंमोन होन्ना मिथिनो मोन्नाय जायो । ENPO नि गाहाय आफादगिरि खैवाग कनायक बिथांआ बुङोदि , ENPO नि दाबि आरो राजखान्थिआरि जेंनाया गुबुन नागा फोलेरनिफ्राय आलादा रोखोमनि , जायनि थाखाय NSCN - IM उदखारि दोलोआबो जेंनाखौ सुस्रांनो सान्नानै गोदान मोनसे आफाद जोनोम मोनदोंमोन । नागा फोलेरनि गुबुन गुबुन हारिफोर फारियै चांग , कनायक , खियामनिउगान , फम , सांगथाम आरो यिमचुंगजार हारिनि नागाफोरा गुबुन नागा फोलेरनि गुबुन होन्ना बिथांआ बुंबावो । थांनाय सेप्तेम्बर दानाव मिरु सरकारनि नखर बिफाना माखासे जौगाखां मावफारियानि गेजेरजों रांनि अनसुंथाय ( Development Package ) हरनो थाखाय राजि जादोंमोन नाथाय ENPO नि दोलोआ बेफोरखौ आलादा राज्योनि दाबि खालामनाय समाव गोनांथि गैया सान्नानै गनायनानै नाजावाखैमोन होन्ना मिथिनो मोन्नाय जायो । बावैसो सिगां ENPO आरो हादोरसा सरकारनि गेजेराव बे दाबिखौ लानानै खन 2 सावरायनाय जाबाय आरो मिरु सरकार , नागालेन्ड सरकारजों थाम खनायारि सावरायनाया गोबां खेब जालांबाय होन्ना मिथिनो मोनबावनाय जायो । मखनो गोनांदि , इस्टान नागालेन्ड पिपल्स अर्गेनायजेसन ( ENPO ) आफादआ गोबाव समनिफ्रायनो नागालेन्ड हादोरसानि सिङाव थानाय मोन 4 जिल्लाफोर फारियै - टुयेनसांग , मन , लंलें आरो किफिरे जिल्लाफोरखौ बुखावनानै आलादा राज्यो दाफुंनो दाबि खालामबोगासिनो दं । बिथांमोनहा थांनाय 25 नवेम्बर 2010 माइथाय आव हादोरनि बार्ग गाहाय मंत्री मनमहन सिंह बिथांनो गिबिआवनो गोसोखां बिलाइ गथायदोंमोन आरो मिरु सरकारआ नागालेन्ड हादोरसानि सरकारखौ बिथांमोनि दाबिनि सायाव नायनो खावलायहरदोंमोन । मिरु सरकारनि नखर बिफान्निफ्राय मिथिहोनाय बादिब्ला नागालेन्ड हादोरसानि सिङाव आलादा राज्यो दाफुंनायजों जेंना सुस्रांजाया नाथाय सराका नागालेन्ड हादोरसानि सान्जा फारसे थानाय मोन 4 जिल्लाफोरखौ लानानै आलादा औटनमास काउनसिल दाफुंना होनायखौ गनायगोन होन्ना मिथिनो मोनो । बावैसो मिरु सरकार आरो ENPO नि गेजेराव सावरायज्लायनायाव बिथांमोनहा मिथिहोयोदि , ENPO आ संबिजिर आव लिरनानै दोनजानाय 372 - A ( 2 ) दफानि आयेन बादियै आलादा राज्यो दाबि खालामबोगासिनो दं आरो बिथांमोनहा बुंबावोदि , " नागालेन्ड हादोरसानि सान्जा फारसे थानाय जिल्लाफोराव गोबां जारिमिनारि गोजोरथि दं , नाथाय जेबो जौगाखां खामानि मावफुनाय जायाखै जायनि थाखाय थाबैनो नोजोर होजानांगौ " । 
नागालैन्ड हादोरसानि सिङाव आलादा हादोरसानि दाबि